**טיוטה לקטלוג לפני עריכה לשונית – יעלי זיו**

שחזור האֵבֶל הפרטי שלי הוביל אותי לצייר אישה המתעטפת בשמיכה על מנת לחמם את גופה שחדל לשמור על חומו. התבוננות בציורים לאחר מעשה קשרה בין הדימוי הראשוני לצורות ותחושות של אדמה, הר, רכסים וסלעים – מושגים מעולם הגיאולוגיה. השמיכה מכבידה על האישה, האישה מרכינה ראשה – אומרת כובד.

המפגש בין הדימויים לאדמה מאיר פנים שונים שלה בין אם כרחם חם ורירי ובין אם כקוברת ומצמיחה. אל הדימויים מצטרפים המצע וחומרי הציור, דרכם מושג האדמה מקבל פרשנות נוספת. המצע המועדף עלי הוא נייר פרגמנט אותו אני מקמטת לכדור ולאחר מכן מחליקה. הקמטים שנוצרו באקראיות יוצרים מבנה טופוגרפי של רכסים וגאיות המדמים ארץ ואדמה. מטבעו הנייר הוא מצע לציור כמו האדמה המהווה מצע לצמיחה, ליציבה ולתנועה. מנגד, הנייר שקוף, דק, עדין ונקרע בקלות. הניגוד מדגיש את דחיסות האדמה המצוירת עליו, את יציבותו ומחשכיו. נייר הפרגמנט המקומט אפשר לי לצייר בחופשיות ולהתמסר לקווים ולכתמים שנוצרו במקרה. בציור בגרפיט נוצרה בי תחושה מוחשית של חציבה באדמה. כל קו של הגרפיט היה כמכת מעדר הכורה בור.